मेरठ से अपहृत युवती को शाहीन बाग दिल्ली ले जाने के आरोपी शहजाद निवासी मोदीनगर को परतापुर पुलिस ने गिरफ्तार कर लिया है। आरोपी युवती का धर्म परिवर्तन करना चाहता था। इससे पहले पुलिस ने युवती को बरामद कर लिया। युवती का मेडिकल परीक्षण कराया गया है।परतापुर थानाक्षेत्र के एक गांव की युवती एक स्कूल में शिक्षिका है। शहजाद निवासी मोदीनगर से शिक्षिका की मुलाकात हुई थी। पांच दिन पहले शहजाद ने युवती को अगवा कर लिया था। युवती के परिजनों ने आरोपी के खिलाफ मुकदमा दर्ज कराया था। पुलिस ने अपहृत युवती को मंगलवार को शाहीन बाग दिल्ली से बरामद कर लिया था। युवती से पूछताछ के बाद आरोपी शहजाद को गिरफ्तार किया गया।सीओ ब्रह्मपुरी चक्रपाणि त्रिपाठी के अनुसार युवती को बरामद कर आरोपी को गिरफ्तार कर लिया है। यह मामला अपहरण का है या नहीं, इसकी जांच की जा रही है।